Petteri Laiti

Petteri Laiti ađai Mihku Biehttár (j. njuhčâmáánu 24. peeivi 2025 Aanaar, Suomâ) lâi aanaarlâš sämituáijár já silbârävdee sehe sämityeje ovdedeijee. Sun šoodâi tobdosin silbâ-, čuárvi-, tähti- já päkki- sehe taaiđâtuojijnis. Suu tyejeh uáinojii čáitálduvâin pirrâ Suomâ já pirrâ maailm. Petteri Laiti juovij mielâstis tiäđuidis já mátuidis eres ulmuid já lâi viššâl máttááttiđ nuorâid.

Eellim já pargo
Ärbivuáváliih sämityejeh šoddii Laitin uápisin jo suu pärnivuođâ pääihist, ko suu eeči tuoijui ärbivuáválijd sämituojijd. Lase Laiti oopâi škoovlâin. Lahti kollečeppiškoovlâst sun valmâštui silbârävden ive 1984.

Laiti lâi fáárust vuáđđudmin tááláá Sámi Duodji -seervi ive 1975 sehe Suomâ Säämi taaiđâseervi (Suoma Sámi Dáiddasearvvi) ive 1992. 1980-lovo pelimuddoost sun vuáđudij Samekki-nommâsii irâttâs já sämityejikäävpi Anarân. Ubâ Suomâ aalmugân Laiti šoodâi tobdosin ive 1992, ko sun lâi fáárust Juhla Mokka -TV-máinusist nijberähten.

Laiti uážui maŋgâ palhâšume pargostis sämityejičeppin. Ovdâmerkkân ive 1989 sun palhâšui Suomâ staatâ taaiđâráhtálâšvuotâpalhâšuumijn, já sun lii uážžum meiddei Aanaar kieldâ kulttuurpalhâšume. Kiđđuv 2019 sun nomâttui Laapi ollâopâttuv kunneetuáhtárin.

Laiti paasij iäláttâhân ive 2015, já čuávuváá ive sunjin mieđettui taidâriäláttâh. Sun jaamij 75-ihásâžžân vuossaargâ njuhčâmáánu 24. peeivi 2025 Aanaar siijdâst jotolâhluhottesvuođâst.

 Käldeeh 

Luokka:Ive 1950 šoddâmeh
Luokka:Ive 2025 jämimeh
Luokka:Jotolâhpäärtist jáámmám ulmuuh
Luokka:Laapi ollâopâttuv kunneetuáhtáreh
Luokka:Sämmiliih taidâreh
Luokka:Sämmiliih tuáijáreh